《喜雪》
宋代·释文珦

北风吹同云，惨澹日已夕。
枕上闻霰零，须臾映窗白。
晓来篱户间，平地忽过尺。
群峰静缭绕，弥望无寸碧。
栖鸟噤不鸣，空山断行迹。
古木摧危梢，荒崖失奇石。
瑞色遍天壤，膏润归宿麦。
螟蟊深入地，沴气亦消释。
丰年信可占，岂复忧民食。
野老不知寒，欢声动阡陌。
聊作喜雪歌，仰谢天钧力。
歌长遣谁和，写寄西峰客。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。